Σκοπό έχουν να ενθαρρύνουν την Ευρωπαϊκή Επιτροπή και τις χώρες της Ευρωπαϊκής Ένωσης (ΕΕ) να καθορίσουν προσεγγίσεις για τη σύναψη πολιτιστικών σχέσεων με χώρες εκτός της ΕΕ. Έχουν συμβάλει στην εκκίνηση μιας διαδικασίας βάσει της οποίας: οι χώρες της ΕΕ έχουν εκδώσει συμπεράσματα για τον πολιτισμό στις εξωτερικές σχέσεις της ΕΕ εστιάζοντας ειδικότερα στον ρόλο του στο πλαίσιο της αναπτυξιακής συνεργασίας· και η Επιτροπή και η Ευρωπαϊκή Υπηρεσία Εξωτερικής Δράσης έχουν εκδώσει μια κοινή ανακοίνωση που ορίζει το ενδεχόμενο πλαίσιο μιας μελλοντικής στρατηγικής της ΕΕ για διεθνείς πολιτιστικές σχέσεις. Τα συμπεράσματα τονίζουν ότι οι πολιτιστικές ανταλλαγές και ο διαπολιτισμικός διάλογος σε παγκόσμιο επίπεδο συμβάλλουν σημαντικά στην προσέγγιση των ατόμων και στην ανάπτυξη της κοινωνίας και της οικονομίας. Με βάση αυτά τα στοιχεία, η ΕΕ πρέπει να συμπεριλάβει τον τομέα του πολιτισμού στις πολιτικές και στα προγράμματα για τις εξωτερικές σχέσεις, καθώς και στο πλαίσιο της συνεργασίας της με χώρες εκτός της ΕΕ και διεθνείς οργανισμούς. Μεταξύ άλλων, καλούν τις χώρες της ΕΕ και την Ευρωπαϊκή Επιτροπή: να ενισχύσουν τον πολιτισμικό διάλογο μέσω σχεδίων, δράσεων ευαισθητοποίησης και ανταλλαγών βέλτιστων πρακτικών εντός και εκτός της ΕΕ τόσο για τους επαγγελματίες του πολιτιστικού τομέα όσο και για τους νέους· να στηρίξουν την ανάπτυξη της πολυγλωσσίας και των διαπολιτισμικών δεξιοτήτων· να προβάλουν τη σύμβαση της Unesco για την προστασία και την προώθηση της πολυμορφίας των πολιτιστικών εκφράσεων, της οποίας η ΕΕ είναι συμβαλλόμενο μέρος· να διαμορφώσουν μια στρατηγική της ΕΕ για να συμπεριληφθεί ο τομέας του πολιτισμού στις πολιτικές για τις εξωτερικές σχέσεις της ΕΕ με συνεπή και συστηματικό τρόπο, διασφαλίζοντας ότι οι δραστηριότητες σε επίπεδο ΕΕ συμπληρώνουν τις δραστηριότητες των χωρών της ΕΕ· να προωθήσουν τις ευρωπαϊκές πολιτιστικές δραστηριότητες, τα αγαθά και τις υπηρεσίες εκτός της ΕΕ, καθώς και τη διεθνή κινητικότητα των ευρωπαίων επαγγελματιών του πολιτιστικού τομέα· να συμβάλουν στην καταπολέμηση της παραποίησης, της παραγωγής χωρίς άδεια (πειρατείας) και της κλοπής και διακίνησης πολιτιστικών αγαθών σε διεθνές επίπεδο· να προστατεύσουν, να διατηρήσουν και να προωθήσουν την πολιτιστική κληρονομιά. Με απώτερο στόχο τον καλύτερο καθορισμό των στρατηγικών και των δραστηριοτήτων της ΕΕ στον εν λόγω τομέα, τα συμπεράσματα υπογραμμίζουν τη σημασία μιας προσεκτικής ανάλυσης των πολιτιστικών τομέων χωρών εταίρων. Τονίζουν επίσης την ανάγκη για: χρηματοδότηση προγραμμάτων που θα διαμορφώνονται και θα προσαρμόζονται με βάση τον πολιτιστικό τομέα όπου οι δομές παραγωγής και διανομής μπορεί να είναι μικρές και να διαθέτουν συγκεκριμένα τοπικά χαρακτηριστικά· καλύτερη ενημέρωση όσον αφορά τη στήριξη προγραμμάτων και δραστηριοτήτων για ενδεχόμενους συμμετέχοντες· μεγαλύτερη εμπλοκή καλλιτεχνών, επαγγελματιών του πολιτιστικού τομέα και της κοινωνίας των πολιτών στην ΕΕ και στις χώρες εταίρους στην κατάστρωση και στην εφαρμογή εξωτερικών πολιτιστικών πολιτικών· καλύτερη συνεργασία μεταξύ των πολιτιστικών θεσμών χωρών της ΕΕ που δραστηριοποιούνται σε χώρες εταίρους και στην ανάπτυξη δικτύων.